Pe Casa Poporului se află o antenă. Ca pe multe alte blocuri din România, de altfel. Ce are diferit această antenă este că emite nişte radiaţii, pentru care angajaţii Palatului Parlamentului primesc sporuri la salariu, pe motiv că lucrează în condiţii periculoase. Da, Parlamentul este periculos, şi pentru angajaţii lui. Sunt sume care ajung şi la 3.000 de lei lunar. De sporuri se vor mai bucura secretarul general, experţii parlamentari, dar şi cofetarii şi femeile de serviciu. Cei care, chiar muncesc în condiţii grele, în subsolurile întunecate şi mucegăite ale Palatului Parlamentului, primesc şi ei sporuri, dar mult mai modeste. Câteva sute de lei.

Angajaţii din Camera Deputaţilor beneficiază de spor de 15% pentru condiții vătămătoare, mai mare cu 5% faţă de anul trecut. Astfel, secretarul general are un salariu de bază de peste 20.000 de lei şi un spor de condiţii vătămătoare de 3.000 lei.

Consilierii parlamentari au şi ei un spor care poate depăşi 1.500 lei.

Experţii parlamentari, cofetarii, bucătarii sunt alţi beneficiari.

Secretarul general al Senatului primeşte şi el un spor de 3030 de lei, la un salariu ce depăşeşte 20 de mii de lei.

Directorii generali au un spor de circa 2300 de lei.

Consilierii parlamentari au în plus la salariu între 980 şi 1500 de lei. Sporuri mai primesc şoferii şi muncitorii necalificaţi.

Beneficii pentru angajaţii din Camera Deputaţilor

Spor pentru condiţii vătămătoare 10% - 15%

Secretarul general - 20.194 lei + spor 3.029 lei

Director general - 15.433 lei + spor 2.315 lei

Consilierii parlamentari - 10.368 lei + spor 1.555 lei

Cofetar 3.670 lei + spor 551 lei

Şofer 4.629 lei + spor 694 lei

Beneficii pentru angajaţii din Senat

Spor pentru condiţii vătămătoare 10% - 15%

Secretarul general - 20.194 lei + spor 3.030 lei

Director general - 15.433 lei + spor 2.315 lei

Consilierii parlamentari - 10.062 lei + spor 1.510 lei

Muncitor necalificat - 1 900 lei + 285 lei

Unii parlamentari nu sunt mulţumiţi de această situaţie şi spun că şi-ar dona aceşti bani dacă i-ar primi.

Deputatul USR Lucian Viziteu consideră că aceste sporuri sunt mită de la PSD.: „Din ce ştiu eu există categorii de meserii foarte riscante în România cum sunt construscţiile, transportuile... cei din administraţie nu cred să aibă riscuri. USR a votat împotriva legii salarizarii, o lege făcută pe genunchi, care va crea o busculadă în sistemul de salarizare. E doar o manevră a PSD prin care oferă o mita electorală. Vom decide în grup dacă vom dona acei bani. Nici nu ştiam că există astfel de antene, dacă reprezintă un pericol, vom lua măsuri, dar nu cred că justifică o mărire de salarii"

FOTO: Getty Images